A Tanács 1650/2003/EK rendelete
(2003. június 18.)
a közösségi növényfajta-oltalomról szóló 2100/94/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 308. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Számvevőszék véleményére [3],
mivel:
(1) Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet [4] hatálybalépésével a centralizált előzetes pénzügyi ellenőrzést korszerűbb ellenőrzési és könyvvizsgálati rendszerek váltották fel.
(2) A Közösségi Növényfajta-hivatalnak a közösségi intézményekével összemérhető ellenőrzési és könyvvizsgálati rendszerekkel kell rendelkeznie.
(3) A Szerződés 255. cikkében meghatározott dokumentumokhoz való hozzáférés jogának gyakorlására vonatkozó általános elveket és korlátozásokat az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi rendeletben [5] határozták meg.
(4) Az 1049/2001/EK rendelet elfogadásakor a három intézmény együttes nyilatkozatban állapodott meg, hogy a végrehajtás során a hivataloknak és hasonló szerveknek az említett rendeletben előírtaknak megfelelő szabályokat kell alkalmazniuk.
(5) Ezért megfelelő rendelkezéseket kell beilleszteni a közösségi növényfajta-oltalomról szóló, 1994. július 27-i 2100/94/EK tanácsi rendeletbe [6] annak érdekében, hogy az 1049/2001/EK rendelet alkalmazható legyen a Közösségi Növényfajta-hivatalra, valamint egy, a dokumentumokhoz való hozzáférés elutasítása elleni jogorvoslatokra vonatkozó rendelkezést.
(6) A 2100/94/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 2100/94/EK rendelet a következőképpen módosul:
1. A rendelet a következő cikkel egészül ki:
"33a. cikk
A dokumentumokhoz való hozzáférés
(1) Az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi rendeletet [7] a Hivatal birtokában lévő dokumentumokra is alkalmazni kell.
(2) Az Igazgatótanács a közösségi növényfajta-oltalomról szóló 2100/94/EK rendelet módosításáról szóló, 2003. június 18-i 1650/2003/EK tanácsi rendelet [**] HL L 245., 2003.9.29., 28. o. hatálybalépésétől számított hat hónapon belül elfogadja az 1049/2001/EK rendelet végrehajtására vonatkozó gyakorlati szabályokat.
(3) A Hivatal által az 1049/2001/EK rendelet 8. cikke értelmében hozott határozatok ellen az ombudsmannál panasszal vagy az Európai Bíróságnál jogorvoslattal lehet élni, a Szerződés 195. és 230. cikkének megfelelően."
2. A 111. cikk a következőképpen módosul:
a) A cím helyébe a következő szöveg lép:
"Könyvvizsgálat és ellenőrzés"
b) A 111. cikk (1) bekezdése helyébe a következő szöveg lép:
"(1) A Hivatalon belül létre kell hozni a belső ellenőrzés feladatkörét, amelyet vonatkozó nemzetközi normáknak megfelelően kell gyakorolni. A belső ellenőrt az elnök nevezi ki, és az neki tartozik felelősséggel a hivatali költségvetés végrehajtásának rendszere és eljárása megfelelő működésének ellenőrzése tekintetében.
A belső ellenőr tanácsot ad az elnöknek a kockázatkezeléssel kapcsolatos kérdésekben azáltal, hogy független véleményt bocsát ki az igazgatási és ellenőrzési rendszerek minőségéről, továbbá ajánlásokat tesz a műveletek végrehajtási feltételeinek javítása, valamint a hatékony és eredményes pénzgazdálkodás előmozdítása céljából.
A belső ellenőr feladatai ellátására alkalmas belső ellenőrzési rendszerek és eljárások bevezetéséért az engedélyezésre jogosult tisztviselő felelős."
2. cikk
Ez a rendelet az Európai Unió Hivatalos Lapjában való kihirdetését követő hónap első napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2003. június 18-án.